Knap har guldrusen lagt sig i Aalborg Håndbold, inden direktør Jan Larsen er trukket i arbejdstøjet igen. Han har nemlig allerede nu sikret sig forstærkning til den kommende sæson, hvor nordjyderne både skal forsøge at forsvare DM- og pokaltitlen samt spille Champions League-håndbold. Aalborg Håndbold har sikret sig den norske bagspiller Mishels Liaba, der kommer til klubben fra Alingsås HK. - Jeg er meget tilfreds med tilgangen af Mishels. Han er en rigtig dygtig og hårdt skydende bagspiller, der samtidigt har et godt blik for spillet. Jeg ser frem til at se ham udvikle sig i Aalborg og er sikker på, han bliver en vigtig brik for holdet i en tætpakket sæson, siger direktør Jan Larsen. Højrehåndede Michels Liaba var i sidste sæson med til at sikre Alingsås sølv i den bedste svenske række, og bagspilleren lod sig notere for 155 mål samt 65 assists i sæsonen. - Jeg ser virkelig frem til at komme til Aalborg - det er en stor klub. Jeg glæder mig til at spille Champions League og er spændt på at opleve kulissen hjemme i Jutlander Bank Arena, som jeg har hørt meget godt om, siger Mishels Liaba. Den 23-årige bagspiller, der måler 195 centimeter, har skrevet under på en etårig kontrakt.

Opsummering:
Aalborg Håndbold har sikret sig første forstærkning forud for næste sæson, hvor der skal spilles Champions League.